ผลรางวัล ยูโรเปียน ฟิล์ม อวอร์ดส์ ประจำปี 2014
เพิ่มเมื่อ 15 ธันวาคม 2557
งานประกาศรางวัลทางภาพยนตร์ "ยูโรเปียน ฟิล์ม อวอร์ดส์" (European Film Awards หรือ EFA) ประจำปี 2014 จัดขึ้นเป็นที่เรียบร้อยเมื่อวันที่ 13 ธันวาคม ที่ผ่านมา ตามเวลาที่ รีกา เมืองหลวงของสาธารณรัฐลัตเวีย สถานที่จัดงานประกาศรางวัลครั้งที่ 27 นี้ โดยมีตลกชาวเยอรมัน "โธมัส แฮร์มันน์ส" (Thomas Hermanns) มารับหน้าที่พิธีกรหลักประจำงาน
"Ida" ภาพยนตร์ขาวดำถ่ายทอดชีวิตเด็กสาวที่กำลังจะเข้าพิธีสาบานตนเป็นแม่ชี แต่เมื่อได้พบความจริงว่าคุณพ่อคุณแม่เป็นยิวจากญาติที่เพิ่งรู้ว่ายังมีชีวิตอยู่ ทำให้เธอออกเดินทางค้นหาอดีตของตัวเอง เป็นภาพยนตร์ที่เด่นที่สุดในงาน โกยรางวัลภาพยนตร์ยอดเยี่ยม ผู้กำกับยอดเยี่ยม ผู้เขียนบทภาพยนตร์ยอดเยี่ยม รางวัล การ์โล ดิ ปัลมา แด่ผู้กำกับภาพยอดเยี่ยม และภาพยนตร์ยอดเยี่ยมจากการเลือกของผู้ชม รวมทั้งหมด 5 รางวัล
ผู้กำกับ "พาเวล พาวลิคอว์สกี" (Pawel Pawlikowski) กล่าวว่า "คืนนี้เป็นคืนที่วิเศษสุดสำหรับพวกเราเลยครับ และยังเป็นปีที่เยี่ยมยอดของประเทศโปแลนด์ เราชนะวอลเลย์บอล เราคว่ำเยอรมันได้ในการแข่งขันฟุตบอล ครั้งแรกในรอบ 80 ปี และคืนนี้เป็นชัยชนะที่งดงามครับ" สาขานักแสดงนำหญิงยอดเยี่ยมที่ Ida พลาดไป ตกเป็น "มาริยง โคติยาร์" (Marion Cotillard) นักแสดงชาวฝรั่งเศส เจ้าของบทหญิงชนชั้นกลางที่กำลังจะตกงานใน "Two Days, One Night" ส่วน "ทิโมธี สปอลล์" (Timothy Spall) ที่รวบรางวัลนักแสดงนำชายยอดเยี่ยม จากบทจิตรกรผู้รังสรรค์ภาพทิวทัศน์ใน "Mr. Turner" เอ่ยว่า "ขอบคุณครับ คาดไม่ถึงจริงๆ ครับ คาดไม่ถึงจริงๆ ผมใส่รองเท้าบ๊องๆ มาที่นี่คืนนี้เพราะอยากให้ตัวเองร่าเริงขึ้นน่ะครับ"
ฟากรางวัลภาพยนตร์ตลกยอดเยี่ยมเป็นของ "The Mafia Only Kills In Summer" ภาพยนตร์ตลกร้ายล้อเลียนหัวหน้ากลุ่มผู้มีอิทธิพล ที่มีแรงบันดาลใจมาจากเหตุการณ์จริงในแคว้นปกครองตนเองซิซิลี ประเทศอิตาลี ผู้กำกับ "ปิแอร์ฟรานเชสโก ดิลิแบร์โต" (Pierfrancesco Diliberto) กล่าวภูมิใจที่ตัวเองมาจากแคว้นซิซีลี พร้อมกับอุทิศรางวัลให้แก่เหยื่อของเหล่าผู้มีอิทธิพลในบ้านเกิดตัวเอง "ผมจะไม่มีวันลืมพวกเขาเลยครับ" ขณะที่ "สตีฟ แมกควีน" (Steve McQueen) ผู้กำกับชาวอังกฤษเจ้าของรางวัลออสการ์จาก "12 Years A Slave" ขึ้นรับรางวัลผู้ประสบความสำเร็จในวงการภาพยนตร์ระดับโลก และพูดกับผู้ชมว่า "ภาพยนตร์เป็นเครื่องมือที่มีพลังมากนะครับ มันสามารถเปลี่ยนชีวิตคนได้เลย ศิลปินคือคนที่มีหน้าที่ผลักดันความคิดที่มีมนุษยธรรม ความคิดที่ว่าพวกเราคือหนึ่งเดียวกันครับ"
ผลรางวัล European Film Awards ประจำปี 2014
ภาพยนตร์ยอดเยี่ยม: Ida
ภาพยนตร์ตลกยอดเยี่ยม: The Mafia Only Kills In Summer
ผู้กำกับยอดเยี่ยม: Pawel Pawlikowski จาก Ida
นักแสดงนำชายยอดเยี่ยม: Timothy Spall จาก Mr. Turner
นักแสดงนำหญิงยอดเยี่ยม: Marion Cotillard จาก Two Days, One Night
ผู้เขียนบทภาพยนตร์ยอดเยี่ยม: Pawel Pawlikowski และ Rebecca Lenkiewicz จาก Ida
รางวัล การ์โล ดิ ปัลมา แด่ผู้กำกับภาพยอดเยี่ยม: Lukasz Zal และ Ryszard Lenczewski จาก Ida
ผู้ตัดต่อยอดเยี่ยม: Justine Wright จาก Locke
ผู้ออกแบบงานสร้างยอดเยี่ยม: Claus-Rudolf Amler จาก The Dark Valley
ผู้ออกแบบเครื่องแต่งกายยอดเยี่ยม: Natascha Curtius-Noss จาก The Dark Valley
ผู้ออกแบบเสียงยอดเยี่ยม: Joakim Sundstrom จาก Starred Up
ผู้ประพันธ์ดนตรีประกอบภาพยนตร์ยอดเยี่ยม: Mica Levi จาก Under The Skin
ภาพยนตร์แอนิเมชันยอดเยี่ยม: The Art Of Happiness
ภาพยนตร์สั้นยอดเยี่ยม: The Chicken
รางวัลผู้ประสบความสำเร็จในชีวิต: Agnes Varda
รางวัลผู้ประสบความสำเร็จในวงการภาพยนตร์ระดับโลก: Steve McQueen
ภาพยนตร์สารคดียอดเยี่ยม: Master Of The Universe
ผู้ร่วมผลิตภาพยนตร์ยอดเยี่ยม (Prix EURIMAGES): Ed Guiney
ภาพยนตร์ที่ถูกค้นพบหรือภาพยนตร์ยอดเยี่ยมโดยนักวิจารณ์ (Prix FIPRESCI): The Tribe จากประเทศยูเครน
ภาพยนตร์ยอดเยี่ยมจากการเลือกของผู้ชม: Ida